**Ogres novada pašvaldības saistošo noteikumu Nr.8/2025 “****Grozījumi Ogres novada pašvaldības 2021. gada 11. novembra saistošajos noteikumos Nr. 28/2021 “Par palīdzību audžuģimenei”” paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | * 1. Ogres novada pašvaldības dome 2021. gada 11. novembrī pieņēma saistošos noteikumus Nr. 28/2021 “Par palīdzību audžuģimenei” (turpmāk – saistošie noteikumi Nr. 28/2021).   2. Saistošajos noteikumos Nr. 28/2021 pabalsts bērnu uzturam šobrīd tiek gradēts un tā apmērs ir 258 *euro* bērniem vecumā no 0 – 2 gadiem, bērniem vecumā no 3 – 6 gadiem – 215 *euro*, bērniem vecumā no 7 – 18 gadiem tas ir 258 *euro*. Kopš saistošo noteikumu Nr. 28/2021 pieņemšanas, pabalstu apmēri nav pārskatīti, neskatoties uz valstī noteiktās minimālās darba algas pieaugumu un būtisku dzīves dārdzības pieaugumu, tādējādi pie šī brīža dzīves dārdzības līmeņa, paliekot 2021. gada līmenī, tiek radīta būtiska neatbilstība starp pabalstu bērnu uzturam apmēru un audžuģimeņu iespējām nodrošināt bērnu reālās vajadzības.   3. Saistošajos noteikumos Nr. 28/2021 noteiktais pabalsts bērnu uzturam ir pielīdzināts pie Ministru kabineta 2018. gada 26. jūnija noteikumu Nr. 354 “Audžuģimenes noteikumi” (turpmāk – noteikumi Nr. 354) pabalsta obligātajiem minimālajiem apmēriem, kas šobrīd ir nepietiekams, lai motivētu potenciālās audžuģimenes uzņemt bērnus savā apgādībā un nodrošināt tiem atbilstošu dzīves kvalitāti, sarūpēt vajadzībām un interesēm visu nepieciešamo, radot ģimenisku vidi un uz bērna attīstību vērstu nākotnes perspektīvu, ko pietiekamā līmenī nespēs radīt institūcijas.   4. Bērnu tiesību aizsardzības likuma 27. panta trešā daļa paredz, ka, šķirot bērnu no ģimenes, viņam tiek nodrošināta ārpusģimenes aprūpe pie aizbildņa vai audžuģimenē. Ārpusģimenes aprūpi bērnu aprūpes iestādē nodrošina tikai gadījumos, kad aprūpe pie aizbildņa vai audžuģimenē nav piemērota konkrētam bērnam. Bērnu aprūpes iestādē bērns atrodas līdz brīdim, kad viņam tiek nodrošināta piemērota aprūpe pie aizbildņa vai audžuģimenē, līdz ar to secināms, ka pašvaldībai jānodrošina ārpusģimenes aprūpes forma, kas maksimāli pietuvināta ģimeniskai videi.   5. Tās audžuģimenes, kurām ir iespēja uzņemt bērnu, dod priekšroku pašvaldībām, kurās tiek piedāvāts lielāks ikmēneša pabalsts bērnu uzturam, kas rada risku tām pašvaldībām, kurām šis pabalsts ir zemāks, tādējādi radot tālejošas sekas, proti, bērnu ievietošanu institūcijās, negatīvi ietekmējot viņu attīstību.   6. Tiek prognozēti grozījumi noteikumos Nr. 354, grozot pabalsta bērna uzturam apmēru, nosakot to ne mazāku par divkāršu Ministru kabineta 2013. gada 15. janvāra noteikumos Nr. 37 “Noteikumi par minimālo uzturlīdzekļu apmēru bērnam” noteikto minimālo uzturlīdzekļu apmēru bērnam, kas šobrīd būtu ne mazāk kā 370 *euro* bērniem no piedzimšanas līdz 7 gadu vecumam, savukārt 444 *euro* bērniem no 8 līdz 18 gadu vecumam. Līdz ar to, būtu samērīgi noteikt saistošajos noteikumos Nr. 28/2021 pabalstu bērnu uzturam 75% apmērā no valstī noteiktās minimālās darba algas neatkarīgi no bērna vecuma, kas šogad būtu 555 *euro*, tādējādi radot būtisku atbalstu esošām audžuģimenēm un būtu motivējošs apsvērums piesaistīt jaunas audžuģimenes, kas veicinātu sasniegt nosprausto mērķi – ģimeniskas vides radīšanu bērniem, kuri dažādu iemeslu dēļ palikuši bez savu apgādnieku aprūpes. |
| 1. Fiskālā ietekme uz pašvaldības budžetu | Šobrīd Ogres novada pašvaldība par bez vecāku gādības palikušo bērnu uzturēšanos ilgstošas sociālās aprūpes un sociālās rehabilitācijas institūcijās ik mēnesi maksā no 1800 līdz 2500 *euro* par vienu bērnu, tas ir, viena bērna uzturēšanās ilgstošas sociālās aprūpes un sociālās rehabilitācijas institūcijā pašvaldībai gadā izmaksā no 21600 līdz 30000 *euro* ar tendenci pieaugt katru gadu. Paaugstinot ikmēnešu pabalstus bērna uzturam audžuģimenēm līdz 555 *euro* mēnesī, proti, 75% no valstī noteiktās minimālās algas, pašvaldība rīkotos atbilstoši normatīvajos aktos noteiktajam (veicinātu audžuģimenes kā primārās bērnu ārpusģimenes aprūpes formas, radītu iespējas bērniem, kuri šobrīd atrodas ilgstošas sociālās aprūpes un sociālās rehabilitācijas institūcijās augt ģimeniskā vidē audžuģimenēs), spēs piedāvāt konkurētspējīgu pabalsta apmēru, salīdzinot ar Pierīgas pašvaldībās noteiktiem pabalsta apmēriem, kā arī mazinātu pašvaldības izdevumus vidēji no 15000 līdz 23400 *euro* apmērā (gadā) par katru  bez vecāku aprūpes palikušu bērnu, kurš ievietots audžuģimenē, nevis ilgstošas sociālās aprūpes un sociālās rehabilitācijas institūcijā.  Izdevumi Saistošo noteikumu grozījumu izpildei ir paredzēti Ogres novada Sociālā dienesta 2025. gada apstiprinātajā budžetā. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | 3.1. Pašvaldība realizē Sociālo pakalpojumu un sociālās palīdzības likumā (turpmāk – Likums) noteikto pienākumu gādāt par pašvaldības administratīvajā teritorijā deklarēto bērnu dzīves kvalitāti.  3.2. Saskaņā ar Likuma 4. panta ceturto daļu bāreņiem un bez vecāku gādības palikušajiem bērniem nodrošina aprūpi ģimeniskā vidē – audžuģimenē, pie aizbildņa, un tikai tad, ja tas nav iespējams, aprūpe tiek nodrošināta ilgstošas sociālās aprūpes un sociālās rehabilitācijas institūcijā.  3.3. Ietekme uz vidi, uzņēmējdarbību un konkurenci nav plānota. |
| 1. Ietekme uz administratīvajām procedūrām un to izmaksām | Privātpersonas jautājumos par saistošo noteikumu grozījumu projekta piemērošanu var vērsties Ogres novada Sociālajā dienestā.  Administratīvo procedūru izmaksas nav paredzētas. |
| 1. Ietekme uz pašvaldības funkcijām un cilvēkresursiem | Pašvaldību likuma 4. panta pirmās daļas 9. punkts nosaka, ka viena no pašvaldības autonomajām funkcijām ir nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus, savukārt šī panta 11. punkts nosaka, ka pašvaldībai jāīsteno bērnu un aizgādnībā esošo personu tiesību un interešu aizsardzību. Bērnu tiesību aizsardzības likuma 6. panta otrā daļa paredz, ka visām darbībām attiecībā uz bērnu neatkarīgi no tā, vai tās veic valsts vai pašvaldību institūcijas, sabiedriskās organizācijas vai citas fiziskās un juridiskās personas, kā arī tiesas un citas tiesībaizsardzības iestādes, prioritāri ir jānodrošina bērna tiesības un intereses. Šīs personas ievēro bērna labākās intereses visās darbībās, kas tieši vai netieši skar vai var skart bērnu, savukārt šī likuma 12. panta trešā daļa nosaka, ka bērnam, kurš nesaņem pietiekamu vecāku aprūpi, ir tiesības uz valsts un pašvaldības sociālo palīdzību un sociālajiem pakalpojumiem. |
| 1. Informācija par izpildes nodrošināšanu | Saistošo noteikumu grozījumu izpildei nav nepieciešams veidot jaunas institūcijas un/vai jaunas darba vietas. Saistošo noteikumu piemērošanas kārtība nav mainījusies |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošo noteikumu grozījumu projekts ir piemērots iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. Pašvaldības izraudzītie līdzekļi ir leģitīmi un rīcība ir atbilstoša augstākiem normatīviem aktiem. |
| 1. Izstrādes gaitā veiktās konsultācijas ar privātpersonām un institūcijām | Saskaņā ar Pašvaldību likuma 46. panta trešo daļu saistošo noteikumu grozījumu projekts un tam pievienotais paskaidrojuma raksts 2025. gada 14. februārī tika publicēts pašvaldības oficiālajā tīmekļvietnē www.ogresnovads.lv sabiedrības viedokļa noskaidrošanai, paredzot viedokļu sniegšanai divu nedēļu termiņu no publicēšanas dienas.  Viedokļus un priekšlikumus par saistošo noteikumu projektu rakstveidā varēja iesniegt līdz 2025. gada 3. martam.  Noteiktajā termiņā viedokļi netika saņemti. |

Domes priekšsēdētājs E. Helmanis